ส่งเบญจารื้อโควตาสลาก
ปัดกวาดผลประโยชน์หมื่นล้านตั้งทีมคลอดขายหวยออนไลน์
9 ก.ย. 2554

ปัดกวาดผลประโยชน์หมื่นล้านตั้งทีมคลอดขายหวยออนไลน์
ปลัดคลังมอบอำนาจให้ “เบญจา” ขึ้นเป็นประธานบอร์ดสลาก จัดทีมทำคลอดหวยออนไลน์-จัดสรรโควตา
รายงานจากกระทรวงการคลัง เปิดเผยว่า นายอารีพงศ์ ภู่ชอุ่ม ปลัดกระทรวงการคลัง ได้ลงนามในคำสั่งแต่งตั้งให้นางเบญจา หลุยเจริญ รองปลัดกระทรวงการคลัง ว่าที่อธิบดีกรมสรรพสามิต ปฏิบัติหน้าที่ประธานกรรมการในคณะกรรมการสำนักงานสลากกินแบ่งรัฐบาล แทนนายสมชาย พูลสวัสดิ์ รองปลัดกระทรวงการคลัง ว่าที่อธิบดีกรมศุลกากร 
ทั้งนี้ คำสั่งแต่งตั้งข้าราชการกระทรวงการคลังดำเนินการผ่านมติคณะรัฐมนตรี (ครม.) และให้มีผลทันทีตั้งแต่วันลงนามเมื่อวันที่ 6 ก.ย.ที่ผ่านมา สะท้อนว่ามีการเตรียมการของฝ่ายนโยบายที่ชัดเจน
สำหรับเหตุผลการเปลี่ยนตัวประธานกรรมการสำนักงานสลากฯ นั้น ระบุเพียงสั้นๆ ว่า เพื่อให้การปฏิบัติหน้าที่เป็นไปด้วยความเรียบร้อยและเหมาะสม 
นางเบญจานั้นถือว่าเป็นผู้มี ความรู้ความสามารถ สนิทสนมกับ น.ส.ยิ่งลักษณ์ ชินวัตร นายกรัฐมนตรี และคนในครอบครัวชินวัตรเป็นอย่างดี 
ก่อนหน้านี้ นางเบญจามีรายชื่อติดโผว่าจะได้รับแต่งตั้งให้เป็นปลัดกระทรวงการคลังแทนนายอารีพงศ์ แต่นางเบญจายังไม่เคยผ่านการเป็นอธิบดีหรือผู้บริหารกรมตามจารีตของกระทรวงมาก่อน จึงมีการแต่งตั้งให้ไปดำรงตำแหน่งอธิบดีกรมสรรพสามิต ซึ่ง ครม.มีมติไปเมื่อวันที่ 6 ก.ย. และจะมีผลตั้งแต่วันที่ 1 ต.ค.นี้
แหล่งข่าวจากกระทรวงการคลัง เปิดเผยว่า นางเบญจาจะเข้าไปทำงานร่วมกับ พล.ต.ต.สุรสิทธิ์ สังขพงศ์ อดีตผู้อำนวยการสำนักงานสลากฯ และนายวีรภัทร ศรีไชยยา ทนายความส่วนตัว พ.ต.ท.ทักษิณ ชินวัตร อดีตนายกรัฐมนตรี และคุณหญิงพจมาน ณ ป้อมเพชร ซึ่งการวางตัวบุคคลใกล้ชิดและถือว่าเป็นคนเก่งให้เข้าไปมีอำนาจหน้าที่ในสำนักงานสลากฯ ครั้งนี้ เนื่องจาก พ.ต.ท.ทักษิณ และนายธีระชัย ภูวนาถนรานุบาล รมว.คลัง ต้องการให้เดินหน้าเรื่องหวยออนไลน์อย่างเต็มที่ เพื่อจะได้นำเงินเข้ารัฐและนำเงินไปใช้ตามนโยบายรัฐบาล
แหล่งข่าวจากกระทรวงการคลัง เปิดเผยว่า ภารกิจของนางเบญจาในระยะสั้นมี 3-4 เรื่อง ประการแรกต้องหาทางยกเว้นภาษีจากการจำหน่ายหวยบนดิน 2 ตัว 3 ตัว แก่ผู้แทนจำหน่ายและผู้ถูกรางวัลเดิมเพื่อลดความเดือดร้อน
ประการที่สอง เข้าไปจัดสรรบริหารจัดการจำหน่ายสลากกินแบ่งรัฐบาล 46-50 ล้านฉบับ ที่มีการฮั้วประมูลหรือสมยอมราคา และมีผู้ฟ้องร้องต่อศาลให้มีคำสั่งให้ยกเลิกและหรือเพิกถอนสัญญาผูกขาดการจำหน่ายสลาก ซึ่งมีผลประโยชน์เคลือบแฝงอยู่ถึงงวดละ 850-1,500 ล้านบาท หรือปีละ 23.5 หมื่นล้านบาท
ประการต่อมาคือ พิจารณาหาแนวทางการจำหน่ายสลากการกุศลที่ ครม.อนุมัติไว้ 2 งวด จำนวน 1.5 หมื่นล้านบาท ออกมาขายผ่านเครื่องจำหน่ายสลากอัตโนมัติ (หวยออนไลน์) ทั้งในรูปแบบสลากเลขท้าย 2 ตัว 3 ตัว และสลาก 6 ตัว
สุดท้ายคือ สรรหาและแต่งตั้งผู้อำนวยการสำนักงานสลากฯ คนใหม่แทนที่คนเดิมที่ได้ลาออกและมีผลในวันที่ 30 ก.ย.นี้
ก่อนหน้านี้ ที่ประชุม ครม. เมื่อวันที่ 6 ก.ย. ได้มีมติแต่งตั้งบุคคลเป็นกรรมการสำนักงานสลาก 3 คน เพื่อแทนกรรมการที่ลาออกไป ได้แก่ 1.พล.ท. รุจวินท์ กิจวิทย์ แทน พล.ต.ท.สุรสีห์ สุนทรศารทูล 2.นายวีรภัทร ศรีไชยา แทน นายนครินทร์ เมฆไตรรัตน์ และ 3.พล.ต.ต.สุรสิทธิ์ สังขพงศ์ แทน นายฐนนท์ศรณ์เลิศฤทธิ์ศิริกุล ซึ่งมีผลตั้งแต่วันที่ 6 ก.ย.2554 เป็นต้นไป 
สำหรับ พล.ต.ต.สุรสิทธิ์ เคยเป็นผู้อำนวยการสำนักงานสลากในสมัยรัฐบาล พ.ต.ท.ทักษิณ ชินวัตร เป็นนายกรัฐมนตรี ซึ่งเป็นเพื่อนร่วมรุ่น นรต.26 ของอดีตนายกรัฐมนตรี ซึ่งจะคอยเดินตามเวลาอดีตนายกรัฐมนตรี ลงพื้นที่แทบทุกครั้ง ขณะเดียวกันยังเป็นหนึ่งในผู้ถูกกล่าวหามีความผิดในคดีหวยบนดิน ขณะที่นายวีรภัทร ศรีไชยา นั้นเป็นทนายความส่วนตัวพ.ต.ท.ทักษิณ และคุณหญิงพจมาน ณ ป้อมเพชร 
อย่างไรก็ดี ต้องจับตาการสรรหาผู้อำนวยการสำนักงานสลากคนใหม่ ที่จะมาแทนนายวันชัย สุระกุล ที่ได้ยื่นใบลาออกและจะมีผลอย่างเป็นทางการในวันที่ 30 ก.ย.นี้